CELEX: 32014R1327
Language: et
Date: 2014-12-12 00:00:00
Title: Komisjoni määrus (EL) nr 1327/2014, 12. detsember 2014 , millega muudetakse määrust (EÜ) nr 1881/2006 seoses polütsükliliste aromaatsete süsivesinike (PAH) piirnormidega traditsiooniliselt suitsutatud liha ja lihatoodete ning kala ja kalandustoodete puhul  EMPs kohaldatav tekst

13.12.2014   
            
            
               ET
            
            
               Euroopa Liidu Teataja
            
            
               L 358/13
            
         KOMISJONI MÄÄRUS (EL) nr 1327/2014,
   12. detsember 2014,
   millega muudetakse määrust (EÜ) nr 1881/2006 seoses polütsükliliste aromaatsete süsivesinike (PAH) piirnormidega traditsiooniliselt suitsutatud liha ja lihatoodete ning kala ja kalandustoodete puhul
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 8. veebruari 1993. aasta määrust (EMÜ) nr 315/93, milles sätestatakse ühenduse menetlused toidus sisalduvate saasteainete suhtes, (1) eriti selle artikli 2 lõiget 3,
   ning arvestades järgmist:
   
               (1)
            
            
               Komisjoni määruses (EÜ) nr 1881/2006 (2) on sätestatud polütsükliliste aromaatsete süsivesinike piirnormid toidus, sealhulgas suitsuliha ja suitsulihatoodete ning suitsutatud kala ja kalandustoodete puhul.
            
         
               (2)
            
            
               Kõnealuse määruse kohaselt peavad polütsükliliste aromaatsete süsivesinike piirnormid olema ohutud ja nii madalad, kui on mõistlikult võimalik saavutada heade tootmis- ja põllumajandus-/kalandustavade (ALARA) abil. 2011. aastal näitasid suitsutatud kala ja liha käsitlevad andmed seda, et piirnorme on võimalik vähendada. Mõnel juhul võis siiski osutuda vajalikuks kohandada praegust suitsutamise tehnoloogiat. Seepärast määrati suitsuliha ja suitsulihatoodete ning suitsutatud kala ja kalandustoodete puhul kolmeaastane üleminekuperiood, et hakata madalamaid piirnorme kohaldama alles alates 1. septembrist 2014.
            
         
               (3)
            
            
               Hiljuti aga selgus, et hoolimata heade suitsutustavade kohaldamisest niivõrd, kui see on võimalik, ei ole polütsükliliste aromaatsete süsivesinike madalamad piirnormid mitmes liikmesriigis saavutatavad teatavatel juhtudel, kui tegemist on traditsiooniliselt suitsutatud liha ja lihatoodetega ning kala ja kalandustoodetega, sest neil juhtudel ei ole suitsutustavu võimalik muuta ilma toidu organoleptiliste omaduste olulise muutmiseta. Seega kaoksid need traditsiooniliselt suitsutatud tooted turult ja samuti sulgetaks mitmeid väikese ja keskmise suurusega ettevõtteid.
            
         
               (4)
            
            
               Seega on asjakohane näha teatavate liikmesriikide puhul ette erand polütsükliliste aromaatsete süsivesinike madalamate piirnormide kohaldamise osas alates 1. septembrist 2014; erandi kestus oleks kolm aastat ja seda kohaldataks traditsiooniliselt suitsutatud liha ja lihatoodete ning kala ja kalandustoodete kohaliku tootmise ja tarbimise puhul. Nende suitsutatud toodete puhul tuleks jätkata praegu kohaldatavate piirnormide kohaldamist. Erandiga tuleks hõlmata suitsutatud liha ja lihatooted ja/või kala ja kalandustooted üldiselt, ilma toiduaineid konkreetselt nimetamata.
            
         
               (5)
            
            
               Asjaomased liikmesriigid peaksid jätkama polütsükliliste aromaatsete süsivesinike esinemise jälgimist neis toodetes ja kehtestama võimaluse korral heade suitsutustavade rakendamise kavad.
            
         
               (6)
            
            
               Kolm aastat kestvas ajavahemikus, mil käesolevat määrust rakendatakse, tuleks olukorda kättesaadava teabe põhjal uuesti hinnata. Hindamise põhjal võidakse koostada selliste suitsutatud liha ja lihatoodete ning kala ja kalandustoodete konkreetsem ja üksikasjalikum loetelu, mille kohaliku tootmise ja tarbimise puhul võiks teha erandi ja kohaldada seda ajalise piiranguta.
            
         
               (7)
            
            
               Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1881/2006 muutmine
   Määruse (EÜ) nr 1881/2006 artiklile 7 lisatakse lõiked 6 ja 7:
   
      „6.   Erandina artiklist 1 võivad Iirimaa, Hispaania, Horvaatia, Küpros, Läti, Poola, Portugal, Rumeenia, Slovaki Vabariik, Soome, Rootsi ja Ühendkuningriik lubada turule lasta traditsiooniliselt suitsutatud liha ja lihatooteid, mis on suitsutatud nende territooriumil ja mis on ette nähtud tarbimiseks nende territooriumil ning mille polütsükliliste aromaatsete süsivesinike sisaldus ületab lisa punktis 6.1.4 sätestatud piirnormi, seda tingimusel, et need tooted vastavad nende suhtes enne 1. septembrit 2014 kohaldatavatele piirnormidele, st 5,0 μg/kg benso(a)püreeni puhul ja 30,0 μg/kg benso(a)püreeni, bens(a)antratseeni, benso(b)fluoranteeni ja krüseeni summa puhul.
      Need liikmesriigid peavad jätkama polütsükliliste aromaatsete süsivesinike esinemise jälgimist suitsutatud lihas ja lihatoodetes ning kehtestama võimaluse korral heade suitsutustavade rakendamise kavad, milles kehtestatud piirnormid oleksid majanduslikult teostatavad ja tagaksid, et nende toodete tüüpilised organoleptilised omadused ei kao.
      Kolm aastat kestvas ajavahemikus, mil käesolevat määrust rakendatakse, tuleks kättesaadava teabe põhjal olukorda uuesti hinnata, pidades seejuures silmas võimalust koostada selliste suitsutatud liha ja lihatoodete loetelu, mille kohaliku tootmise ja tarbimise puhul võiks teha ajalise piiranguta erandi.
      7.   Erandina artiklist 1 võivad Iirimaa, Läti, Rumeenia, Soome, Rootsi ja Ühendkuningriik lubada turule lasta traditsiooniliselt suitsutatud kala ja kalandustooteid, mis on suitsutatud nende territooriumil ja mis on ette nähtud tarbimiseks nende territooriumil ning mille polütsükliliste aromaatsete süsivesinike sisaldus ületab lisa punktis 6.1.5 sätestatud piirnormi, seda tingimusel, et need suitsutatud tooted vastavad nende suhtes enne 1. septembrit 2014 kohaldatavatele piirnormidele, st 5,0 μg/kg benso(a)püreeni puhul ja 30,0 μg/kg benso(a)püreeni, bens(a)antratseeni, benso(b)fluoranteeni ja krüseeni summa puhul.
      Need liikmesriigid peavad jätkama polütsükliliste aromaatsete süsivesinike esinemise jälgimist suitsutatud kalas ja kalandustoodetes ning kehtestama võimaluse korral heade suitsutustavade rakendamise kavad, milles kehtestatud piirnormid oleksid majanduslikult teostatavad ja tagaksid, et nende toodete tüüpilised organoleptilised omadused ei kao.
      Kolm aastat kestvas ajavahemikus, mil käesolevat määrust rakendatakse, tuleks kättesaadava teabe põhjal olukorda uuesti hinnata, pidades seejuures silmas võimalust koostada selliste suitsutatud kala ja kalandustoodete loetelu, mille kohaliku tootmise ja tarbimise puhul võiks teha ajalise piiranguta erandi.”
   
   Artikkel 2
   Jõustumine ja kohaldamine
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Käesolevat määrust kohaldatakse alates 1. septembrist 2014.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 12. detsember 2014
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 37, 13.2.1993, lk 1.
   
      (2)  Komisjoni määrus (EÜ) nr 1881/2006, 19. detsember 2006, millega sätestatakse teatavate saasteainete piirnormid toiduainetes (ELT L 364, 20.12.2006, lk 5).